Document ID: /fineweb-2-swissfilter-quality_10-filterrobots/filtered/01780.jsonl.gz/62

Konečne sa vám to podarilo! Máte nový podnájom a môžete sa nasťahovať. Skôr, ako sa do toho pustíte, odporúčame vám využiť prázdny byt na jeho dôkladnú prehliadku.
Byt, ktorý máte v prenájme, musíte odovzdať v pôvodnom stave. Vo Švajčiarsku sa však pôvodný stav berie doslova. Každý škrabanec, nečistota, či fľak sa môže podpísať pod nepríjemnosti v podobe náhrady za škodu. Ako podnájomník máte právo do 14 dní od prevzatia nájomného bytu (domu), nahlásiť nájomníkovi, či správcovi nájomného bytu škody alebo nedostatky bytu. Dôkladná prehliadka vám môže ušetriť nemalé problémy a v konečnom dôsledku financie v čase, keď sa rozhodnete pre ďalšie sťahovanie.
Kúpelňa
Podrobne skontrolujte kúpelňu. Hľadajte popraskané a odbité kachličky alebo kachličky zanesené vodným kameňom. Prezrite tiež vaňu, umývadlo a záchod, či nie sú prasknuté alebo či nie je niekde odštrbená glazúra. Takisto si zapíšte, aké príslušenstvo sa v kúpelni nachádzalo (napr. pohár, mištička na mydlo ai.).
Pustite vodu z kohútikov a sledujte, či voda odteká a či je prúd vody nenarušený zaneseným sitkom. Nechajte prúd vody dlhšie tiecť a pozorujte, či voda stíha odtekať z umývadla. Nezabudnite prezrieť zrkadlo. Každá maličkosť sa vám pri odovzdávaní bytu môže vrátiť a od nájomcu môže byť požadované odstránenie škody alebo odškodnenie.
Prečítajte si aj: Sťahovanie vo Švajčiarsku
Kuchyňa
Kuchyňa je tiež priestor, kde sa dá veľa prehliadnuť. Dôkladne sa treba zamerať na chladničku a rúru. Všetko povyberajte a hľadajte chyby alebo nečistoty. V chladničke to môžu byť prasklinky plastového vybavenia alebo plieseň na gumových záhyboch tesnenia dverí a v rúre to môže byť napríklad nedôkladne vyčistený plech na pečenie. Treba prezrieť aj umývačku riadu a všetky skrinky. Pri umývadle postupujte presne tak ako v kúpelni.
Izby
Prezrite podlahy bytu (drevo, dlažba) a takisto drevené obloženia, či nie sú poškriabané alebo poškodené vlhkosťou. Otvorte okná a prezrite celý rám. Každú maličkosť si zapíšte a urobte si aj fotodokumentáciu.
Nechajte si čas aj na dôkladnú kontrolu stien a plafónov. Ak byt nebol čerstvo vymaľovaný, určite sa nájdu problematické miesta. Prezrite si steny z viacerých perspektív a svetelných podmienok. Stopy po vŕtaní a následnom sádrovaní alebo iné farebné odchýlky zadokumentujte.
Terasa, parkovacie miesto, pivnica
V týchto priestoroch si všímajte hlavne čistotu. Aj keď nebudete všetky detajly reklamovať, fotodokumentácia vám určite pomôže pri odovzdávaní bytu.
Ak sa vám článok páčil, potešilo by nás vaše hodnotenie:
- hodnotenie v hornej časti článku priamo pod jeho nadpisom (max. 5 hviezdičiek)
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií. Ak viete, že v článku sa nachádza skreslená, či nepravdivá informácia, môžete požiadať administrátora o nápravu. Takáto požiadavka musí byť podložená odkazom na oficiálne zdroje, uvádzajúce predmetnú nápravu.